Man vas oor Ikeys-student se verdwyningUyinene Mrwetyana het Saterdag vermis geraak. (Foto: Facebook) ŉ Man is in hegtenis geneem in verband met die verdwyning van ŉ 19-jarige eerstejaarstudent van die Universiteit van Kaapstad (UK) wat ŉ week gelede vermis geraak het. Brig. Novela Potelwa, woordvoerder van die polisie, sê die 42-jarige verdagte is gisteroggend deur die Wes-Kaapse blitspatrollie in Claremont vasgetrek. Hy sal Maandag in die Wynberg-landdroshof verskyn. Intussen ag die polisie Uyinene Mrwetyana steeds as vermis en word haar verdwyning steeds ondersoek. “Alle moontlikhede word ondersoek, insluitend die plek waar sy laaste gesien was,” sê Potelwa. “Ons is positief dat die ondervraging van die verdagte uiteindelik sal lei tot die finalisering van die ondersoek en sodoende ŉ einde bring aan die dae lange onsekerheid van Uyinene se familie, vriende en almal wat betrokke is.” Oor die liggaam wat Maandag in Lingelethu-Wes in Khayelitsha gevind is, sê Potelwa DNS-toetse sal eers gedoen word om die identiteit van die persoon vas te stel. ŉ Nadoodse ondersoek sal ook die oorsaak van die oorledene se dood bepaal. “Ons doen ŉ beroep op almal om ruimte te laat vir die ondersoek om afgehandel te word.” Mrwetyana is vir die laaste keer gesien toe sy Saterdag haar studenteblyplek in Claremont verlaat het om ŉ pakkie by ŉ poskantoor te gaan afhaal. Haar familie het intussen ŉ private ondersoeker aangestel om te help om na die jong meisie te soek.